b'\n_START_ARTICLE_\nVelika nagrada ZDA 1979\n_START_SECTION_\nPred dirko\n_START_PARAGRAPH_\nJody Scheckter je \xc5\xbee pred to dirko osvojil naslov prvaka v sezoni 1979, podobno kot tudi njegovo mo\xc5\xa1tvo, Ferrari, med konstruktorji. To je za zdaj edini naslov za Ju\xc5\xbeno Afriko (in zadnji dirka\xc5\xa1ki za Ferrariji do sezone 2000, ko je podobno uspelo Michaelu Schumacherju).\n_START_SECTION_\nPetkov trening\n_START_PARAGRAPH_\nV petek je bil de\xc5\xbe ves dan tako mo\xc4\x8dan, da je le nekaj dirka\xc4\x8dev zapeljalo na stezo, \xc5\xa1e manj pa jih je resno poskusilo postaviti dober \xc4\x8das. Od \xc5\xa1estih, ki so postavili \xc4\x8das, je bil najhitrej\xc5\xa1i Gilles Villeneuve z ogromno prednostjo enajstih sekund. Scheckter, drugi najhitrej\xc5\xa1i, je kljub svoji jezi, Kanad\xc4\x8danu zavidal neverjetno predstavo v teh pogojih.\n_START_SECTION_\nKvalifikacije\n_START_PARAGRAPH_\nKer je bilo v soboto vreme son\xc4\x8dno je bilo jasno, da petkovi \xc4\x8dasi za kvalifikacije ne pomenijo ni\xc4\x8d. Alan Jones z Williamsom je bil vseskozi v vodstvu. Kon\xc4\x8dal je s prednostjo 1,3 sekunde pred Nelsonom Piquetom z Brabhamom, za katerega je bil to prvi nastop na Watkins Glenu. Svetovni prvak Scheckter je po te\xc5\xbeavah z motorjem in prometom na stezi z rezervnim dirkalnikom kon\xc4\x8dal le na \xc5\xa1estnajstem mestu, mesto pred ameri\xc5\xa1kim favoritom, Mariom Andrettijem.\n_START_SECTION_\nDirka\n_START_PARAGRAPH_\nZa nedeljo je bila napovedana petdeset odstotna mo\xc5\xbenost de\xc5\xbeja in dvajset minut pred \xc5\xa1tartom je res za\xc4\x8delo de\xc5\xbeevati. Dovolj, da je dodobra namo\xc4\x8dilo stezo in prisililo vse dirka\xc4\x8de, razen dveh, da so \xc5\xa1tartali z de\xc5\xbenimi pnevmatikami. Ta dva sta bila Nelson Piquet, ki je tvegal kljub dobrem \xc5\xa1tartnem polo\xc5\xbeaju, in Mario Andretti, ki je \xc5\xa1tartal kot sedemnajsti in ni imel \xc4\x8desa izgubiti._NEWLINE_\xc5\xa0tart je bil kljub razmeram uspe\xc5\xa1en, le Piquet je s pnevmatikami za suho stezo zaostal. Scheckter je previdno \xc5\xa1el v prvi ovinek po zunanji liniji, toda zrinjen je bil na travo, tako da je moral po\xc4\x8dakati prav vse, preden je lahko zapeljal nazaj na stezo. Keke Rosberg se je zavrtel, a se mu je uspelo vrniti, toda Bruno Giacomelli, ki je bil za njim, je med umikanjem Fincu zapeljal s steze in moral odstopiti. Po prvem krogu je bil vrstni red Villeneuve, Jones, Carlos Reutemann, Jacques Laffite, Jean-Pierre Jabouille, Clay Regazzoni, Ren\xc3\xa9 Arnoux, Didier Pironi, John Watson in Jean-Pierre Jarier. Po drugem krogu je imel Villeneuve \xc5\xbee pet sekund prednosti._NEWLINE_V tretjem krogi se je Jacky Ickx, v svoji zadnji dirki kariere, z Ligierom prebil s 24. \xc5\xbee na 12. mesto. Toda ko se je pribli\xc5\xbeal Dereku Dalyju s Tyrrellom, je v ovinku pred vhodom v bokse vanj rahlo tr\xc4\x8dil in moral odstopiti. Na istem mestu se je krog kasneje zavrtel tudi njegov mo\xc5\xa1tveni kolega, Jacques Laffite, ki je pred tem dr\xc5\xbeal peto mesto. Reutemann je v sedmem krogu tr\xc4\x8dil v ogrado zaradi okvare na dirkalniku. Drugi Lotus, ki ga je vozil Andretti, je moral pnevmatike za suho stezo zamenjati z de\xc5\xbenimi. Iz boksov se je vrnil na 20. mesto, toda \xc5\xbee kmalu je odstopil, ker je njegov menjalnik obti\xc4\x8dal v \xc4\x8detrti prestavi._NEWLINE_Razlika med Villeneuvom in Jonesom se je spreminajla, Regazzoni pa je \xc5\xbee kar mo\xc4\x8dno zaostajal na tretjem mestu. Ko je de\xc5\xbe postal mo\xc4\x8dnej\xc5\xa1i, so Michelinove pnevmatike, ki jih je uporabljal Ferrari, delovale bolje; ko pa je de\xc5\xbe nekoliko ponehal, pa je bil v prednosti Williams s pnevmatikami Goodyear. V 20. krogu je Scheckter, ki se je z zadnjega prebil \xc5\xbee na tretje mesto, zapeljal v bokse in zamenjal de\xc5\xbene pnevmatike za pnevmatike za suho stezo, kar je storil tudi Regazzoni. Scheckter je kasneje povedal, da je bilo \xc5\xa1e prekmalu, saj je po \xc5\xa1tartno-ciljni ravnini mo\xc4\x8dno drsel, toda primerjava \xc4\x8dasov z Villeneuvom je pomagala Ferrarijevim strategom, da so se odlo\xc4\x8dili, kdaj bodo na menjavo pnevmatik poklicali \xc5\xa1e Gillesa._NEWLINE_V 21. krogu je Rosberg ujel Pironija in ga napadel po notranji strani, toda pripeljal je prehitro in zdrsnil, pri tem pa je s seboj odnesel tudi Tyrrella. Pironi je lahko nadaljeval, Rosberg pa je zapeljal le v bokse in odstopil s po\xc5\xa1kodovanim menjalnikom. V 25. krogu je \xc5\xbee ve\xc4\x8dina dirkalnikov dirkala z gumami za suho stezo, razen prvih treh dirka\xc4\x8dev, Villeneuva, Jonesa in Arnouxa. Ko se je steza su\xc5\xa1ila je Jones zmanj\xc5\xa1eval razliko do Villeneuva, zdaj tudi po dve sekundi na krog. Do 31. kroga sta bila \xc5\xbee skupaj, kmalu za tem pa je bil Jones \xc5\xbee v vodstvu. Po dveh krogih je imel \xc5\xbee 3,1 sekunde prednosti. Villeneuve je v 34. krogu zamenjal pnevmatike in se vrnil 39.5 sekunde za Jonesom._NEWLINE_Williamsova ekipa se je v 37. krogu pripravila za Jonesa, ki je tudi zapeljal na postanek. Po nekaj te\xc5\xbeavah z zadnjo desno pnevmatiko, je \xc5\xbee izgledalo, da je te\xc5\xbeava re\xc5\xa1ena in glavni mehanik je dal Jonesu signal za speljevanje, med tem pa je mehanik na zadnjem desnem kolesu vpil, da \xc5\xa1e ni kon\xc4\x8dal. Jones je vseeno speljal in na za\xc4\x8detku nasprotne ravnine je kolo odpadlo, Jones pa je ustavil ob progi in besnel._NEWLINE_Villeneuve je zdaj vodil pred Scheckterjem \xc5\xbee skoraj za krog. Arnoux je po menjavi pnevmatik padel na peto mesto, toda \xc5\xbee po dveh krogih mu je uspelo prehiteti Dalyja in Pironija. V 48. krogu je Scheckter opazil, da njegov dirkalnik zana\xc5\xa1a in sklepal je, da ima po\xc4\x8deno pnevmatiko. Kljub temu je vztrajal \xc5\xa1e en krog, toda ni mogel ve\xc4\x8d priti niti do boksov, tako da je ostalo v dirki le \xc5\xa1e devet dirka\xc4\x8dev. Daly, ki je bil na \xc4\x8detrtem mestu, se je zavrtel in obti\xc4\x8dal v pesku, Piquet pa je po ve\xc4\x8d najhitrej\xc5\xa1ih krogih na dirki, ko je lovil Johna Watsona, le pet krogov pred koncem odstopil s polomljeno pogonsko gredjo._NEWLINE_Villeneuve zdaj le \xc5\xa1e kri\xc5\xbearil do cilja, tako da sta Elio de Angelis in Hans Stuck lahko pri\xc5\xa1la spet v isti krog z vodilnim Kanad\xc4\x8danom, ki je vseeno pripeljal v cilj s prednostjo 48-ih sekund pred Arnouxom. Kasneje je Villeneuve povedal, da se je zadnjih 25 krogov boril z majhnim pritiskom olja. Ameri\xc5\xa1ki Shadow se je veselil \xc4\x8detrtega mesta de Angelisa, kar so bile njegove edine to\xc4\x8dke sezone. Za Villeneuva je bila to tretja zmaga, s \xc4\x8dimer se je izena\xc4\x8dil s prvakom Scheckterjem v tej sezoni. Ob tem pa si je tudi zagotovil drugo mesto v prvenstvu, ki je bilo tako popolno za Ferrari (konstruktorski naslov in prvi mesti v prvenstvu).'